CELEX: 52018PC0318
Language: el
Date: 2018-05-25
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ για τους κανόνες λειτουργίας της επιτροπής επιλογής που προβλέπεται στο άρθρο 14 παράγραφος 3 του κανονισμού (ΕΕ) 2017/1939 σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 25.5.2018
            COM(2018) 318 final
            2018/0163(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τους κανόνες λειτουργίας της επιτροπής επιλογής που προβλέπεται στο άρθρο 14 παράγραφος 3 του κανονισμού (ΕΕ) 2017/1939 σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  O κανονισμός (ΕΕ) 2017/1939 του Συμβουλίου σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας εκδόθηκε στις 12 Οκτωβρίου 2017 και άρχισε να ισχύει στις 20 Νοεμβρίου 2017. Σύμφωνα με το άρθρο 20 του εν λόγω κανονισμού, η Επιτροπή είναι υπεύθυνη για τη σύσταση και την αρχική διοικητική λειτουργία της Ευρωπαϊκής Εισαγγελίας μέχρις ότου η τελευταία αποκτήσει την ικανότητα εκτέλεσης του προϋπολογισμού της. Η Επιτροπή καταβάλλει όλες τις αναγκαίες προσπάθειες για να εξασφαλίσει την ταχεία σύσταση της Ευρωπαϊκής Εισαγγελίας. Σύμφωνα με το άρθρο 120 του κανονισμού και αφού ολοκληρωθεί στάδιο προπαρασκευής διάρκειας τριών ετών, στόχος της Επιτροπής είναι να αρχίσει να λειτουργεί η Ευρωπαϊκή Εισαγγελία μέχρι το τέλος του 2020. 
               
               
                  Μια βασική πτυχή σε σχέση με την επιχειρησιακή ετοιμότητα της Ευρωπαϊκής Εισαγγελίας αφορά την επιλογή και τον διορισμό του προσωπικού της, ιδίως του/της Ευρωπαίου/-ας γενικού/-ής εισαγγελέα και των Ευρωπαίων εισαγγελέων. Για την επιλογή του/της Ευρωπαίου/-ας γενικού/-ής εισαγγελέα και των Ευρωπαίων εισαγγελέων της Ευρωπαϊκής Εισαγγελίας, το άρθρο 14 παράγραφος 3 του κανονισμού (ΕΕ) 2017/1939 ορίζει ότι το Συμβούλιο θεσπίζει τους κανόνες λειτουργίας της επιτροπής επιλογής και εκδίδει απόφαση περί του διορισμού των μελών της έπειτα από πρόταση της Επιτροπής. Για τον σκοπό αυτό, η Επιτροπή υποβάλλει πρόταση για εκτελεστική απόφαση του Συμβουλίου, στο παράρτημα της οποίας περιλαμβάνονται οι κανόνες λειτουργίας της επιτροπής επιλογής. 
               
               
                  Η επιτροπή επιλογής θα έχει ως κύριο καθήκον να καταρτίσει κατάλογο των υποψηφίων που διαθέτουν τα απαραίτητα προσόντα για τη θέση του/της Ευρωπαίου/-ας γενικού/-ής εισαγγελέα πριν από τον διορισμό του/της από το Ευρωπαϊκό Κοινοβούλιο και το Συμβούλιο και να υποβάλει αιτιολογημένη γνώμη σχετικά με τα προσόντα των υποψηφίων για τις θέσεις των Ευρωπαίων εισαγγελέων πριν από τον διορισμό τους από το Συμβούλιο. Οι κανόνες λειτουργίας που προτείνει η Επιτροπή διασφαλίζουν ότι η επιτροπή επιλογής θα είναι σε θέση να εκτελεί τα καθήκοντά της με τη μεγαλύτερη δυνατή αποδοτικότητα. Κατά συνέπεια, στο παράρτημα περιλαμβάνονται κανόνες σχετικά με τα καθήκοντα, τη σύνθεση, τη γραμματεία και τις διαδικασίες λήψης αποφάσεων της επιτροπής επιλογής, καθώς και κανόνες για την κατάταξη των υποψηφίων, δημοσιονομικές διατάξεις, κανόνες για την επεξεργασία δεδομένων προσωπικού χαρακτήρα και το γλωσσικό καθεστώς της επιτροπής επιλογής. 
               
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Η σύσταση της Ευρωπαϊκής Εισαγγελίας προβλέπεται από το άρθρο 86 της ΣΛΕΕ. Η Ευρωπαϊκή Εισαγγελία θα είναι ο πρώτος οργανισμός της ΕΕ με εξουσίες για διεξαγωγή ποινικών ερευνών και άσκηση διώξεων σε σχέση με εγκλήματα που θίγουν τα οικονομικά συμφέροντα της Ένωσης, ενώ θα είναι ένας εντελώς νέος συντελεστής στον χώρο της ευρωπαϊκής δικαιοσύνης. Η Ευρωπαϊκή Εισαγγελία αναμένεται να οδηγήσει σε μια πιο συνεκτική και αποτελεσματική πολιτική στον τομέα της δίωξης των εγκλημάτων σε βάρος του προϋπολογισμού της ΕΕ, με αποτέλεσμα την αύξηση του αριθμού των ποινικών διώξεων και των καταδικαστικών αποφάσεων, καθώς και την αύξηση του επιπέδου ανάκτησης δολίως απολεσθέντων κονδυλίων της Ένωσης. 
               
               
                  Με την υποβολή της παρούσας πρότασης εκτελεστικής απόφασης του Συμβουλίου, στο παράρτημα της οποίας περιλαμβάνονται οι κανόνες λειτουργίας της επιτροπής επιλογής, η Επιτροπή συμμορφώνεται με την υποχρέωση που υπέχει βάσει του άρθρου 14 παράγραφος 3 του κανονισμού 2017/1939 του Συμβουλίου. Η παρούσα πρόταση θα καταστήσει δυνατή την έναρξη των απαιτούμενων διαδικασιών επιλογής και διορισμού του/της Ευρωπαίου/-ας γενικού/-ής εισαγγελέα και των Ευρωπαίων εισαγγελέων της Ευρωπαϊκής Εισαγγελίας. Ως εκ τούτου, η παρούσα πρόταση συνάδει πλήρως με τις ισχύουσες διατάξεις στον αντίστοιχο τομέα πολιτικής. 
               
            
            
               •Συνέπεια με άλλες πολιτικές της Ένωσης
            
            
               
                  Η παρούσα πρωτοβουλία συνάδει με άλλες ενωσιακές πολιτικές και νομοθετικές εξελίξεις που αποσκοπούν στην ενίσχυση της προστασίας των οικονομικών συμφερόντων της Ένωσης. 
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Η πρόταση βασίζεται στο άρθρο 291 της ΣΛΕΕ, σε συνδυασμό με το άρθρο 14 παράγραφος 3 και το άρθρο 16 παράγραφος 2 του κανονισμού (ΕΕ) 2017/1939 του Συμβουλίου. 
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Σύμφωνα με το άρθρο 14 παράγραφος 3 του κανονισμού 2017/1939 του Συμβουλίου, η Επιτροπή έχει νομική υποχρέωση να υποβάλει πρόταση για τους κανόνες λειτουργίας της επιτροπής επιλογής. Η παρούσα είναι απαραίτητη για να εξασφαλιστεί ότι η επιτροπή επιλογής θα είναι σε θέση να εκτελεί τα καθήκοντά της με τη μεγαλύτερη δυνατή αποδοτικότητα, με σκοπό την ταχεία επιλογή και διορισμό του/της Ευρωπαίου/-ας γενικού/-ής εισαγγελέα και των Ευρωπαίων εισαγγελέων της Ευρωπαϊκής Εισαγγελίας. 
               
            
            
               •Αναλογικότητα
            
            
               
                  Η παρούσα πρόταση περιορίζεται σε ό,τι είναι αναγκαίο για την επίτευξη των προτεινόμενων στόχων και, ως εκ τούτου, συμμορφώνεται με την αρχή της αναλογικότητας. Η παρούσα πρόταση συνδέεται άμεσα με την έναρξη ισχύος του κανονισμού (ΕΕ) 2017/1939 του Συμβουλίου και είναι ουσιαστικής σημασίας για να εξασφαλιστεί η ταχεία σύσταση της Ευρωπαϊκής Εισαγγελίας. 
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
         
         
            
               
                  Δεδομένης της στοχευμένης και περιορισμένης φύσης της παρούσας πρότασης, καθώς και του γεγονότος ότι συνάδει με την υποχρέωση της Επιτροπής βάσει του άρθρου 14 παράγραφος 3 του κανονισμού 2017/1939 του Συμβουλίου, δεν διενεργήθηκαν εκ των υστέρων αξιολογήσεις, διαβουλεύσεις με τα ενδιαφερόμενα μέρη και εκτίμηση επιπτώσεων. 
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Στο σημείο VIII του παραρτήματος της παρούσας πρότασης αναφέρεται ότι τα μέλη της επιτροπής επιλογής που υποχρεούνται να μετακινηθούν εκτός του τόπου κατοικίας τους προκειμένου να εκτελέσουν τα καθήκοντά τους δικαιούνται επιστροφή των εξόδων τους καθώς και αποζημίωση σύμφωνα με το άρθρο 9 του κανονισμού 2016/300 του Συμβουλίου. Το Συμβούλιο αναλαμβάνει τη σχετική δαπάνη. 
               
               
                  Η Επιτροπή θα είναι αρμόδια για τη γραμματεία της επιτροπής επιλογής και θα παρέχει την αναγκαία διοικητική υποστήριξη για τις εργασίες της επιτροπής επιλογής. Τα καθήκοντα αυτά δεν θα έχουν δημοσιονομικές επιπτώσεις. 
               
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Δεδομένης της φύσης του παρόντος μέτρου, δεν υπάρχει ανάγκη για εφαρμογή. 
               
            
            
               •Επεξηγηματικά έγγραφα (για οδηγίες)
            
            
               
                  Η παρούσα πρόταση δεν απαιτεί επεξηγηματικά έγγραφα σχετικά με τη μεταφορά στο εθνικό δίκαιο. 
               
            
            
               •Αναλυτική επεξήγηση των επιμέρους διατάξεων της πρότασης
            
            
               Στο σημείο I καθορίζονται τα καθήκοντα της επιτροπής επιλογής, σύμφωνα με το άρθρο 14 παράγραφος 3 και το άρθρο 16 παράγραφος 2 του κανονισμού 2017/1939 του Συμβουλίου. 
            
            
               Στο σημείο ΙΙ περιγράφονται η σύνθεση της επιτροπής επιλογής και η διάρκεια της θητείας των μελών της. Σύμφωνα με το άρθρο 14 παράγραφος 3 του κανονισμού 2017/1939 του Συμβουλίου, η επιτροπή επιλογής θα αποτελείται από πρώην μέλη του Δικαστηρίου και του Ελεγκτικού Συνεδρίου, πρώην εθνικά μέλη της Eurojust, μέλη των εθνικών ανώτατων δικαστηρίων, ανώτερους εισαγγελείς και δικηγόρους εγνωσμένης ικανότητας. Στο σημείο αυτό διευκρινίζεται ότι τα μέλη της επιτροπής επιλογής πληρούν τουλάχιστον ένα από τα προαναφερόμενα κριτήρια τη χρονική στιγμή του διορισμού τους. Στο σημείο ΙΙ διευκρινίζεται περαιτέρω ότι τα μέλη της επιτροπής επιλογής διορίζονται από το Συμβούλιο για περίοδο τεσσάρων ετών. Επιπλέον, στο σημείο αυτό προβλέπονται κανόνες σχετικά με την αντικατάσταση των μελών πριν από τη λήξη της θητείας τους. 
            
            
               Στο σημείο III προβλέπονται κανόνες σχετικά με την προεδρία και τη γραμματεία της επιτροπής επιλογής. Στο σημείο αυτό διευκρινίζεται ότι η Επιτροπή είναι υπεύθυνη για τη γραμματεία της επιτροπής επιλογής και αναφέρονται τα καθήκοντα της γραμματείας. 
            
            
               Στο σημείο IV προβλέπονται κανόνες σχετικά με τις συσκέψεις της επιτροπής επιλογής. 
            
            
               Στο σημείο V εξηγείται ότι όλες οι αιτήσεις για τη θέση του/της Ευρωπαίου/-ας γενικού/-ής εισαγγελέα και οι προτάσεις υποψηφίων για τη θέση των Ευρωπαίων εισαγγελέων θα παραπέμπονται στην επιτροπή επιλογής. Επιπλέον, στο σημείο V προβλέπεται η δυνατότητα της επιτροπής επιλογής να ζητήσει την παροχή πρόσθετων πληροφοριών από τους αιτούντες ή τις κυβερνήσεις των κρατών μελών που προτείνουν υποψηφίους. 
            
            
               Στο σημείο VI καθορίζονται οι εφαρμοστέες διαδικασίες διορισμού του/της Ευρωπαίου/-ας γενικού/-ής εισαγγελέα και των Ευρωπαίων εισαγγελέων. Όσον αφορά τον/την Ευρωπαίο/-α γενικό/-ή εισαγγελέα, στο σημείο αυτό αναφέρεται ότι η επιτροπή επιλογής θα εξετάσει τις αιτήσεις σε σχέση με τις απαιτήσεις που ορίζονται στο άρθρο 14 παράγραφος 2 του κανονισμού 2017/1939, όπως διευκρινίζεται περαιτέρω στην προκήρυξη της θέσης. Η επιτροπή επιλογής θα προβεί σε αξιολογική κατάταξη των υποψηφίων οι οποίοι πληρούν τις απαιτήσεις και σε ακρόαση επαρκούς αριθμού υποψηφίων που βρίσκονται στην κορυφή της κατάταξης. Οι αιτούντες που δεν πληρούν τις απαιτήσεις επιλεξιμότητας ή οι οποίοι δεν κλήθηκαν σε ακρόαση από την επιτροπή επιλογής θα ενημερωθούν σχετικά με τους λόγους απόρριψης. Όσον αφορά τους Ευρωπαίους εισαγγελείς, στο σημείο αυτό αναφέρεται ότι η επιτροπή επιλογής θα εξετάσει τις προτάσεις υποψηφιότητας σε σχέση με τις απαιτήσεις που ορίζονται στο άρθρο 16 παράγραφος 1 του κανονισμού 2017/1939 και θα καλέσει σε ακρόαση τους προτεινόμενους υποψηφίους. 
            
            
               Το σημείο VII αποτελεί συνέχεια της διαδικασίας που ορίζεται στο σημείο VI και μεταξύ άλλων αναφέρει ότι η επιτροπή επιλογής θα καταρτίσει κατάλογο των επικρατέστερων τριών έως πέντε υποψηφίων για τη θέση του/της Ευρωπαίου/-ας γενικού/-ής εισαγγελέα, ο οποίος θα υποβληθεί στο Ευρωπαϊκό Κοινοβούλιο και στο Συμβούλιο. Οι υποψήφιοι που δεν έχουν περιληφθεί στον κατάλογο των επικρατέστερων υποψηφίων θα ενημερωθούν σχετικά με τους λόγους απόρριψης και μπορούν να υποβάλουν ένσταση στο Συμβούλιο σύμφωνα με το άρθρο 90 παράγραφος 2 του κανονισμού υπηρεσιακής κατάστασης. Ενώ η επιτροπή επιλογής θα κατατάξει τους υποψηφίους με βάση τα προσόντα και την πείρα τους, η εν λόγω αξιολογική κατάταξη δεν θα είναι δεσμευτική για το Ευρωπαϊκό Κοινοβούλιο και το Συμβούλιο. Όσον αφορά τη θέση του/της Ευρωπαίου/-ας εισαγγελέα, η επιτροπή επιλογής θα διατυπώσει γνώμη σχετικά με τα προσόντα των υποψηφίων για την εκτέλεση των καθηκόντων των Ευρωπαίων εισαγγελέων και θα δηλώσει ρητά το κατά πόσον οι υποψήφιοι πληρούν τις προϋποθέσεις του άρθρου 16 παράγραφος 1 του κανονισμού 2017/1939. Ενώ η επιτροπή επιλογής θα κατατάξει τους υποψηφίους με βάση τα προσόντα και την πείρα τους, η εν λόγω αξιολογική κατάταξη δεν θα είναι δεσμευτική για το Συμβούλιο. Στο σημείο αυτό προβλέπονται επίσης κανόνες για την περίπτωση που προτεινόμενοι υποψήφιοι για τη θέση του/της Ευρωπαίου/-ας εισαγγελέα δεν πληρούν τις απαιτούμενες προϋποθέσεις. 
            
            
               Στο σημείο VIII ορίζονται οι δημοσιονομικές διατάξεις. Τα μέλη της επιτροπής επιλογής που υποχρεούνται να μετακινηθούν εκτός του τόπου κατοικίας τους προκειμένου να εκτελέσουν τα καθήκοντά τους δικαιούνται επιστροφή των εξόδων τους καθώς και αποζημίωση σύμφωνα με το άρθρο 9 του κανονισμού (ΕΕ) 2016/300 του Συμβουλίου. Το Συμβούλιο θα αναλάβει τη σχετική δαπάνη. 
            
            
               Στο σημείο IX προβλέπεται ότι η επεξεργασία δεδομένων προσωπικού χαρακτήρα στο πλαίσιο των εργασιών της επιτροπής επιλογής πραγματοποιείται υπό την ευθύνη της Επιτροπής σύμφωνα με τον κανονισμό (ΕΚ) αριθ. 45/2001. Στο σημείο αυτό διασφαλίζεται περαιτέρω ότι οι κανόνες που διέπουν την ασφάλεια των πληροφοριών και την πρόσβαση σε πληροφορίες των οποίων η επεξεργασία πραγματοποιείται στο πλαίσιο των εργασιών της επιτροπής επιλογής είναι εκείνοι που ισχύουν για την Επιτροπή. 
            
            
               Στο σημείο Χ καθορίζεται το γλωσσικό καθεστώς της επιτροπής επιλογής και ορίζεται ότι η επιτροπή επιλογής, έπειτα από πρόταση του/της προέδρου της, αποφασίζει για το γλωσσικό καθεστώς των συσκέψεών της. 
            
         
         
            
            
               2018/0163 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για τους κανόνες λειτουργίας της επιτροπής επιλογής που προβλέπεται στο άρθρο 14 παράγραφος 3 του κανονισμού (ΕΕ) 2017/1939 σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη τον κανονισμό (ΕΕ) 2017/1939 του Συμβουλίου, της 12ης Οκτωβρίου 2017, σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας, και ιδίως το άρθρο 14 παράγραφος 3,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Ο κανονισμός (ΕΕ) 2017/1939 ορίζει ότι το Ευρωπαϊκό Κοινοβούλιο και το Συμβούλιο διορίζουν τον/την Ευρωπαίο/-α γενικό/-ή εισαγγελέα, με κοινή συμφωνία, από κατάλογο των υποψηφίων που διαθέτουν τα απαραίτητα προσόντα ο οποίος καταρτίζεται από επιτροπή επιλογής, αποτελούμενη από πρώην μέλη του Δικαστηρίου και του Ελεγκτικού Συνεδρίου, πρώην εθνικά μέλη της Eurojust, μέλη των εθνικών ανώτατων δικαστηρίων, ανώτερους εισαγγελείς και δικηγόρους εγνωσμένης ικανότητας, καθώς και από ένα μέλος που προτείνεται από το Ευρωπαϊκό Κοινοβούλιο. 
            
            
               (2)Ο κανονισμός (ΕΕ) 2017/1939 ορίζει επίσης ότι το Συμβούλιο διορίζει κάθε Ευρωπαίο/-α εισαγγελέα μεταξύ τριών υποψηφίων προτεινόμενων από κάθε κράτος μέλος, αφού λάβει αιτιολογημένη γνώμη από την εν λόγω επιτροπή επιλογής.
            
            
               (3)Η διαδικασία επιλογής του/της Ευρωπαίου/-ας γενικού/-ής εισαγγελέα και των Ευρωπαίων εισαγγελέων θα πρέπει να αποτελεί βασικό στοιχείο για τη διασφάλιση της ανεξαρτησίας τους, όπως απαιτείται από το άρθρο 6 του κανονισμού (ΕΕ) 2017/1939. 
            
            
               (4)Οι κανόνες της επιτροπής επιλογής θα πρέπει να διασφαλίζουν ότι η ίδια η επιτροπή επιλογής διαθέτει την αναγκαία ανεξαρτησία και αμεροληψία για να φέρει εις πέρας το έργο της· 
            
            
               (5)επομένως, θα πρέπει να καθοριστούν οι κανόνες λειτουργίας της επιτροπής επιλογής,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Οι κανόνες λειτουργίας της επιτροπής επιλογής που προβλέπεται στο άρθρο 14 παράγραφος 3 του κανονισμού (ΕΕ) 2017/1939 καθορίζονται στο παράρτημα της παρούσας απόφασης. 
            
            
               Άρθρο 2
            
            
               Η παρούσα απόφαση αρχίζει να ισχύει με την υπογραφή της.
            
         
         
            
               Άρθρο 3
            
            
               Η παρούσα απόφαση απευθύνεται στα κράτη μέλη.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες,25.5.2018
            COM(2018) 318 final
            ΠΑΡΑΡΤΗΜΑ
            της
            Πρότασης εκτελεστικής απόφασης του Συμβουλίου
            για τους κανόνες λειτουργίας της επιτροπής επιλογής που προβλέπεται στο άρθρο 14 παράγραφος 3 του κανονισμού (ΕΕ) 2017/1939 σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας
            
               
         
         
            
               ΠΑΡΑΡΤΗΜΑ 
            
            
               I. Αποστολή 
            
            
               Η επιτροπή επιλογής καταρτίζει κατάλογο των επικρατέστερων υποψηφίων που διαθέτουν τα απαραίτητα προσόντα για τη θέση του/της Ευρωπαίου/-ας γενικού/-ής εισαγγελέα, σύμφωνα με το άρθρο 14 παράγραφος 3 του κανονισμού (ΕΕ) 2017/1939
                  1
               . Παρέχει επίσης αιτιολογημένη γνώμη σχετικά με τα προσόντα των υποψηφίων για τη θέση του/της Ευρωπαίου/-ας εισαγγελέα, σύμφωνα με το άρθρο 16 παράγραφος 2 του κανονισμού (ΕΕ) 2017/1939, πριν από τον διορισμό τους από το Ευρωπαϊκό Κοινοβούλιο και το Συμβούλιο στην πρώτη περίπτωση και από το Συμβούλιο στη δεύτερη περίπτωση.
            
            
               ΙΙ. Σύνθεση και διάρκεια της θητείας 
            
            
               Η επιτροπή επιλογής συγκροτείται από δώδεκα άτομα τα οποία τη χρονική στιγμή του διορισμού τους είναι πρώην μέλη του Δικαστηρίου και του Ελεγκτικού Συνεδρίου, πρώην εθνικά μέλη της Eurojust, μέλη των εθνικών ανώτατων δικαστηρίων, ανώτεροι εισαγγελείς ή δικηγόροι εγνωσμένης ικανότητας. Όλα τα μέλη πληρούν τουλάχιστον ένα από τα προαναφερθέντα κριτήρια τη χρονική στιγμή του διορισμού τους. 
            
            
               Τα μέλη της επιτροπής επιλογής διορίζονται από το Συμβούλιο για περίοδο τεσσάρων ετών, έπειτα από πρόταση της Επιτροπής. Ένα από τα επιλεγέντα πρόσωπα προτείνεται από το Ευρωπαϊκό Κοινοβούλιο. Τα μέλη των οποίων τα καθήκοντα λήγουν πριν από τη λήξη της περιόδου αυτής αντικαθίστανται για τη διάρκεια του υπολοίπου της θητείας τους. Η θητεία των μελών της επιτροπής επιλογής μπορεί να ανανεωθεί άπαξ.
            
            
               ΙΙΙ. Προεδρία και γραμματεία
            
            
               Η επιτροπή επιλογής προεδρεύεται από ένα από τα μέλη της, το οποίο εκλέγεται για τον σκοπό αυτό από τα μέλη της επιτροπής επιλογής κατά πλειοψηφία. Η Επιτροπή είναι υπεύθυνη για την γραμματεία της επιτροπής επιλογής. Της παρέχει την αναγκαία διοικητική υποστήριξη για τις εργασίες της, συμπεριλαμβανομένης της μετάφρασης εγγράφων. Η γραμματεία διαβιβάζει επίσης στο Ευρωπαϊκό Κοινοβούλιο και στο Συμβούλιο τον κατάλογο των επικρατέστερων υποψηφίων για τη θέση του/της Ευρωπαίου/-ας γενικού/-ής εισαγγελέα και, αντιστοίχως, διαβιβάζει στο Συμβούλιο τις αιτιολογημένες γνώμες σχετικά με τα προσόντα των υποψηφίων για την εκτέλεση των καθηκόντων των Ευρωπαίων εισαγγελέων.
            
            
               IV. Συσκέψεις και απαρτία 
            
            
               Οι συσκέψεις της επιτροπής επιλογής έχουν εμπιστευτικό χαρακτήρα και διεξάγονται κεκλεισμένων των θυρών. Οι συνεδριάσεις της επιτροπής επιλογής είναι έγκυρες μόνον αν είναι παρόντα τουλάχιστον εννέα μέλη.
            
            
               Οι αποφάσεις της επιτροπής επιλογής λαμβάνονται με συναίνεση. Ωστόσο, αν ένα μέλος ζητήσει να διεξαχθεί ψηφοφορία, η απόφαση λαμβάνεται με απλή πλειοψηφία των παρόντων μελών. Σε περίπτωση ισοψηφίας υπερισχύει η ψήφος του/της προέδρου.
            
            
               V. Παραπομπή στην επιτροπή επιλογής και αιτήματα για συμπληρωματικές πληροφορίες
            
            
               Η γραμματεία, μόλις λάβει τις αιτήσεις για τη θέση του/της Ευρωπαίου/-ας γενικού/-ής εισαγγελέα, τις διαβιβάζει στον/στην πρόεδρο της επιτροπής επιλογής. Το ίδιο ισχύει και για τις υποψηφιότητες για τη θέση του/της Ευρωπαίου/-ας εισαγγελέα, συμπεριλαμβανομένων των συνοδευτικών εγγράφων που υποβάλλονται από τα κράτη μέλη. 
            
            
               Η επιτροπή επιλογής μπορεί να ζητήσει από τους αιτούντες και, στην περίπτωση των προτεινόμενων υποψηφίων για τη θέση του/της Ευρωπαίου/-ας εισαγγελέα, από την κυβέρνηση του κράτους μέλους που προτείνει τους υποψηφίους, να παράσχουν πρόσθετες πληροφορίες ή άλλα στοιχεία τα οποία κρίνει απαραίτητα για το έργο της. 
            
            
               VI. Εξέταση και ακρόαση 
            
            
               1. Διαδικασία διορισμού του/της Ευρωπαίου/-ας γενικού/-ής εισαγγελέα
            
            
               Η επιτροπή επιλογής, αφού λάβει τις αιτήσεις των υποψηφίων, τις εξετάζει σε σχέση με τις απαιτήσεις που ορίζονται στο άρθρο 14 παράγραφος 2 του κανονισμού (ΕΕ) 2017/1939, όπως διευκρινίζεται περαιτέρω στην προκήρυξη της θέσης. Οι υποψήφιοι που δεν πληρούν τις απαιτήσεις επιλεξιμότητας αποκλείονται από τα επόμενα στάδια της διαδικασίας. Η επιτροπή επιλογής κατατάσσει τους υποψηφίους που πληρούν τις απαιτήσεις ανάλογα με τα προσόντα και την πείρα τους, με βάση τα έγγραφα και τις πληροφορίες που παρέχονται στην αίτηση ή που προσκομίζονται κατόπιν αιτήματος σύμφωνα με τον κανόνα V. H επιτροπή επιλογής καλεί σε ακρόαση επαρκή αριθμό υποψηφίων που βρίσκονται στην κορυφή της κατάταξης, προκειμένου να καταρτίσει τον κατάλογο των επικρατέστερων υποψηφίων ο οποίος αναφέρεται στον κανόνα VII. Η ακρόαση πραγματοποιείται με αυτοπρόσωπη συμμετοχή. 
            
            
               Οι υποψήφιοι που δεν πληρούν τις απαιτήσεις επιλεξιμότητας ή οι οποίοι δεν κλήθηκαν σε ακρόαση από την επιτροπή επιλογής ενημερώνονται σχετικά με τους λόγους απόρριψης. Ο υποψήφιος μπορεί να αντιδράσει στην εν λόγω απόφαση αναφέροντας τους λόγους για τους οποίους διαφωνεί με την αξιολόγηση της επιτροπής επιλογής. Στη συνέχεια, η επιτροπή επιλογής θα αξιολογήσει εκ νέου την αίτηση του υποψηφίου και θα τον ενημερώσει γραπτώς για τα συμπεράσματά της. Οι υποψήφιοι που αποκλείονται από τη διαδικασία επιλογής μπορούν να υποβάλουν ένσταση στο Συμβούλιο, κατά την έννοια του άρθρου 90 παράγραφος 2 του κανονισμού υπηρεσιακής κατάστασης.
            
            
               2. Διαδικασία διορισμού των Ευρωπαίων εισαγγελέων
            
         
         
            
               Η επιτροπή επιλογής, αφού λάβει τις υποψηφιότητες, τις εξετάζει σε σχέση με τις απαιτήσεις που ορίζονται στο άρθρο 16 παράγραφος 1 του κανονισμού (ΕΕ) 2017/1939. Η επιτροπή επιλογής καλεί τους προτεινόμενους υποψηφίους σε ακρόαση. Η ακρόαση πραγματοποιείται με αυτοπρόσωπη συμμετοχή. 
            
            
               VII. Πορίσματα και αιτιολογία
            
            
               1. Ευρωπαίος/-α γενικός/-ή εισαγγελέας
            
            
               Με βάση τα πορίσματά της κατά τη διάρκεια της εξέτασης και της ακρόασης, η επιτροπή επιλογής καταρτίζει κατάλογο τριών έως πέντε υποψηφίων, ο οποίος διαβιβάζεται στο Ευρωπαϊκό Κοινοβούλιο και στο Συμβούλιο. Η επιτροπή επιλογής αναφέρει τους λόγους για την επιλογή των υποψηφίων που έχουν περιληφθεί στον κατάλογο των επικρατέστερων υποψηφίων. Οι υποψήφιοι που δεν έχουν περιληφθεί στον κατάλογο των επικρατέστερων υποψηφίων ενημερώνονται σχετικά με τους λόγους απόρριψης. 
            
            
               Η επιτροπή επιλογής κατατάσσει τους υποψηφίους με βάση τα προσόντα και την πείρα τους. Η κατάταξη καθορίζει τη σειρά προτίμησης της επιτροπής επιλογής και δεν είναι δεσμευτική για το Ευρωπαϊκό Κοινοβούλιο και το Συμβούλιο. Οι υποψήφιοι που δεν έχουν περιληφθεί στον κατάλογο των επικρατέστερων υποψηφίων, τον οποίο καταρτίζει η επιτροπή επιλογής, μπορούν να υποβάλουν ένσταση στο Συμβούλιο, κατά την έννοια του άρθρου 90 παράγραφος 2 του κανονισμού υπηρεσιακής κατάστασης.
            
            
               2. Ευρωπαίοι/-ες εισαγγελείς
            
            
               Με βάση τα πορίσματά της κατά τη διάρκεια της εξέτασης και της ακρόασης, η επιτροπή επιλογής διατυπώνει γνώμη σχετικά με τα προσόντα των υποψηφίων για την εκτέλεση των καθηκόντων των Ευρωπαίων εισαγγελέων και δηλώνει ρητά το κατά πόσον οι υποψήφιοι πληρούν τις προϋποθέσεις του άρθρου 16 παράγραφος 1 του κανονισμού (ΕΕ) 2017/1939. Η επιτροπή επιλογής αιτιολογεί τη γνώμη της. 
            
            
               Σε περίπτωση που προτεινόμενοι υποψήφιοι δεν πληρούν τις προϋποθέσεις του άρθρου 16 παράγραφος 1 του κανονισμού (ΕΕ) 2017/1939, η επιτροπή επιλογής, μέσω της γραμματείας της, ζητά από το οικείο κράτος μέλος να προτείνει αντίστοιχο αριθμό νέων υποψηφίων. 
            
            
               Η επιτροπή επιλογής κατατάσσει τους υποψηφίους με βάση τα προσόντα και την πείρα τους. Η κατάταξη καθορίζει τη σειρά προτίμησης της επιτροπής επιλογής και δεν είναι δεσμευτική για το Συμβούλιο.
            
            
               VIII. Δημοσιονομικές διατάξεις
            
            
               Τα μέλη της επιτροπής επιλογής που υποχρεούνται να μετακινηθούν εκτός του τόπου κατοικίας τους προκειμένου να εκτελέσουν τα καθήκοντά τους δικαιούνται επιστροφή των εξόδων τους καθώς και αποζημίωση σύμφωνα με το άρθρο 9 του κανονισμού (ΕΕ) 2016/300 του Συμβουλίου
                  2
               .
            
            
               Το Συμβούλιο αναλαμβάνει τη σχετική δαπάνη.
            
            
               ΙΧ. Δεδομένα προσωπικού χαρακτήρα
            
            
               Η επεξεργασία δεδομένων προσωπικού χαρακτήρα στο πλαίσιο των εργασιών της επιτροπής επιλογής διεξάγεται υπό την ευθύνη της Επιτροπής σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου
                  3
               . Οι κανόνες που διέπουν την ασφάλεια των πληροφοριών και την πρόσβαση σε πληροφορίες των οποίων η επεξεργασία διεξάγεται στο πλαίσιο των εργασιών της επιτροπής επιλογής είναι εκείνοι που ισχύουν για την Επιτροπή.
            
            
               Χ. Γλωσσικό καθεστώς 
            
            
               Η επιτροπή επιλογής, έπειτα από πρόταση του/της προέδρου της, καθορίζει τη/τις γλώσσα/-ες εργασίας της επιτροπής επιλογής με βάση τις κοινές γλώσσες που ομιλούν τα μέλη της.  
            
         
         
            
                  
                     (1)
                  
                        Κανονισμός (ΕΕ) 2017/1939 του Συμβουλίου, της 12ης Οκτωβρίου 2017, σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας («η Ευρωπαϊκή Εισαγγελία») ΕΕ L 283 της 31.10.2017, σ. 1.
               
               
                  
                     (2)
                  
                        Κανονισμός (ΕΕ) 2016/300 του Συμβουλίου, της 29ης Φεβρουαρίου 2016, για τον καθορισμό των αποδοχών των υψηλόβαθμων δημόσιων λειτουργών της ΕΕ (ΕΕ L 58 της 4.3.2016, σ. 1).
               
               
                  
                     (3)
                  
                        Κανονισμός (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (ΕΕ L 8 της 12.1.2001, σ. 1).